Ultimele săptămâni au fost marcate la nivel internaţional de o serie de proteste în stradă, a cetăţenilor nemulţumiţi de schimbările legislative, condiţiile de trai sau de corupţia care afectează statele din care provin.

In Venezuela sau Paraguay protestele au luat o formă violentă împotriva autorităţilor, în timp ce în Rusia şi Belarus sute de arestări au fost înregistrate cu ocazia mişcărilor organizate de opoziţie.

De asemenea manifestaţiile care pun la îndoială deciziile guvernului Orban din Ungaria sau protestele împotriva alegerii lui Aleksander Vucic în Serbia par a fi departe de rezolvare. Mişcările de masă la nivel internaţional reprezintă vocea unei noi generaţii care comunică diferit, consideră politologul Cristian Pârvulescu. El apreciază că în acest context protestele din România de la începutul anului au devenit un exemplu la nivel de rezultate.